**ΤΑΥΤΟΤΗΤΑ ΔΙΑΘΕΜΑΤΙΚΗΣ ΔΙΔΑΣΚΑΛΙΑΣ**

**Τίτλος διδασκαλίας**

**«Χημεία και Ποίηση. Λόγον ποιώ - Ύλην Ποιώ»**

**Χρονική διάρκεια δειγματικής διδασκαλίας με υποθέμα: Ο χορός του άνθρακα, χορός της ζωής,1- 2 ώρες**

**Δημιουργοί**

Γαβριηλίδου Βάϊα, Δρ. Χημείας

Παπαδοπούλου Ελένη, MA Φιλόλογος-Θεολόγος

**Γνωστικό πεδίο- Βαθμίδα - Τάξη**

Χημεία Β΄ τάξης Γενικής Παιδείας

Νεοελληνική Γλώσσα και Λογοτεχνία Β΄ τάξης Γενικής Παιδείας **(Β2)**

**Στόχοι:**

Με τη διαθεματική αυτή προσέγγιση οι μαθητές θα έρθουν σε επαφή με ποιητικά κείμενα που εμπνέονται από την Επιστήμη της Χημείας.

Στόχοι της διδασκαλίας είναι μέσα από τη μελέτη ποιητικών κειμένων, οι μαθητές να:

* ανακαλέσουν γνώσεις και να εμβαθύνουν σχετικά με Χημικά στοιχεία και Χημικές ενώσεις που γνωρίζουν από τη διδαχθείσα ύλη της Α Λυκείου,
* να εμπλουτίσουν τις γνώσεις τους για νέα Χημικά στοιχεία και Χημικές ενώσεις, με τη μελέτη της δομής, της φυσικής κατάστασης και των φυσικών και χημικών ιδιοτήτων τους,
* να γνωρίσουν ποιητές που χρησιμοποίησαν στη συγγραφή των έργων τους και στοιχεία από την Επιστήμη της Χημείας, αλλά και Χημικούς που εμπνεύστηκαν από την επιστήμη που σπούδασαν και αγάπησαν, για τη συγγραφή ενός ποιητικού κειμένου
* να γνωρίσουν Έλληνες και ξένους επιστήμονες (Χημικούς) αλλά και ποιητές με βαθιά αγάπη για την Επιστήμη της Χημείας και από την ενασχόληση με τα έργα τους να αντιληφθούν την εξέλιξη της Επιστήμης της Χημείας.

**Δεξιότητες**

Επιδιώκεται να αναπτυχθούν στους μαθητές:

1. δεξιότητες δημιουργικής συνεργασίας στην ομάδα (συνεργατική μάθηση), με αξιοποίηση των δυνατοτήτων όλων των μελών της ομάδας και αξιολόγηση των ιδεών μέσα σε καθορισμένα χρονικά πλαίσια,
2. κοινωνικές ικανότητες -δεξιότητες επικοινωνίας (διατύπωση επιχειρημάτων, αποδοχή της διαφορετικής άποψης, αλληλοβοήθεια, κλπ.).
3. ενθάρρυνση της ενασχόλησης με την ποίηση και την κατανόησή της και της δημιουργικής γραφής, με τη σύνθεση πρωτότυπων ποιημάτων με θέματα από την επιστήμη της Χημείας.

**4**. Να προσεγγίσουν και να απολαύσουν τη Χημεία από το πρίσμα της τέχνης της Ποίησης.